**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL bendrojo ugdymo Klasių ir priešmokyklinio ugdymo grupių skaičiaus SAVIVALDYBĖS švietimo įstaigose 2012–2013 mokslo metams NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – patikslinti savivaldybės švietimo įstaigose klasių ir grupių skaičių mokytis pagal priešmokyklinio, pradinio, pagrindinio ir vidurinio ugdymo programas 2012-2013 mokslo metais.

Uždavinys – savivaldybės švietimo įstaigoms nustatyti bendrojo ugdymo klasių ir priešmokyklinio ugdymo grupių skaičių 2012-2013 mokslo metams.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos švietimo ir mokslo ministro 2004 m. birželio 25 d. įsakymo Nr. ISAK-1019 (Lietuvos Respublikos švietimo ir mokslo ministro 2011 m. liepos 20 d. įsakymo Nr. V-1369 redakcija) „Dėl priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ 3 punktu nurodyta, kad savivaldybių mokyklų savininko teises ir pareigas įgyvendinančios institucijos nustato klasių pagal vykdomas bendrojo ugdymo programas ir priešmokyklinio ugdymo grupių skaičių kiekvienais kalendoriniais metais iki kovo 31 d. ir jį patikslina iki rugsėjo 1 d. Klaipėdos miesto savivaldybės tarybos 2012 m. kovo 29 d. sprendimu Nr. T2-69 „Dėl klasių ir priešmokyklinio ugdymo grupių skaičiaus bei mokinių skaičiaus vidurkio savivaldybės švietimo įstaigose 2012–2013 mokslo metais nustatymo“ buvo patvirtinti prognoziniai duomenys š. m. kovo 31 d. Šiuo sprendimo projektu, atsižvelgus į vaikų pasiskirstymą, klasių (grupių) skaičiai bus patikslinti š. m. rugsėjo 1 d. duomenimis.

**3. Kokių rezultatų laukiama.**

Šiuo sprendimo projektu, įvertinus klasių komplektavimo situaciją, mažinamas bendrojo ugdymo klasių skaičius šiose mokyklose: „Inkarėlio“ mokykloje-darželyje (1 komplektu), A. Rubliovo pagrindinėje mokykloje (4), „Saulėtekio“ pagrindinėje mokykloje (2), I. Simonaitytės pagrindinėje mokykloje (2), Vitės pagrindinėje mokykloje (1), „Vyturio“ pagrindinėje mokykloje (1), „Aitvaro“ gimnazijoje (1), „Aukuro“ gimnazijoje (1), Baltijos gimnazijoje (1), „Žaliakalnio“ gimnazijoje (1), „Žemynos“ gimnazijoje (1), S. Šemerio suaugusiųjų gimnazijoje (1), Naujakiemio suaugusiųjų gimnazijoje (4), Kurčiųjų ir neprigirdinčiųjų pagrindinėje mokykloje (1). Padaugėjus mokinių pagal priskirtą aptarnavimo teritoriją, didinamas klasių skaičius šiose mokyklose: S. Dacho progimnazijoje (1), P. Mašioto progimnazijoje (2), M. Mažvydo progimnazijoje (2), „Pajūrio“ pagrindinėje mokykloje (1), „Santarvės“ pagrindinėje mokykloje (1), „Gubojos“ mokykloje (3), „Medeinės“ mokykloje (1).

Komplektuojant priešmokyklinio ugdymo grupes įvyko tokie pasikeitimai: „Šaltinėlio“ mokykloje-darželyje suformuota papildoma viena grupė bei lopšeliuose-darželiuose „Eglutė“, „Giliukas“ ir „Pušaitė“ vietoj dviejų specialiųjų grupių buvo suformuota po dvi bendrąsias priešmokyklinio ugdymo grupes.

Iš viso 2012-2013 mokslo metais sukomplektuota 787 bendrojo ugdymo klasės, t. y. 11 klasių mažiau, ir 90 priešmokyklinio ugdymo grupių, t. y. 1 grupe daugiau, nei planuota š. m. kovo mėnesį. Taip pat šiemet sukomplektuota 44 bendrojo ugdymo klasėmis mažiau ir 6 priešmokyklinio ugdymo grupėmis daugiau, nei 2011-2012 mokslo metais (buvo 831 klasė ir 85 grupės).

**4. Sprendimo projekto rengimo metu gauti specialistų vertinimai.**

Sprendimo projekto rengimo metu atsižvelgta į savivaldybės švietimo įstaigų pateiktus mokinių komplektavimo rugsėjo 1 d. duomenis. Kiekvienas numatomas klasių (grupių) skaičiaus pakeitimas buvo derintas su įstaigų vadovais.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos: racionaliau pasiskirstys mokyklinio ir priešmokyklinio amžiaus vaikų srautai; bus sudaryta galimybė visiems mokiniams mokytis pagal bendrojo ugdymo programas; bus mažinamos tuščios mokymosi vietos.

Neigiamos: nenumatomos.

**PRIDEDAMA.**

1. Teisės aktų, nurodytų sprendimo projekto įžangoje, išrašai, 2 lapai.
2. Klaipėdos miesto savivaldybės tarybos 2012 m. kovo 29 d. sprendimo Nr. T2-69 „Dėl klasių ir priešmokyklinio ugdymo grupių skaičiaus bei mokinių skaičiaus vidurkio savivaldybės švietimo įstaigose 2012–2013 mokslo metais nustatymo“ išrašas, 8 lapai.

Švietimo skyriaus vedėja Laima Prižgintienė